ЕджапIэ нэхъыщхьэр илъэс 85-нэм хохьэ
Тхьэмахуэ блэкIам и кIэухым КъБКъУ-м щагъэлъэпIащ а еджапIэ нэхъыщхьэр къызэрызэрагъэпэщрэ илъэс 84-рэ зэрырикъур. Университетым и пресс-IэнатIэм и лэжьакIуэ Брай Марие хъыбар къызэрыдигъэщIамкIэ, махуэшхуэм хуэгъэпса дауэдапщэхэм Iуэхугъуэ хьэлэмэт куэд къызэщIаубыдащ.
Хабзэ хъуауэ, апхуэдэ махуэшхуэхэм ирихьэлIэу студентхэр зэпоуэ лъэпкъ шхыныгъуэхэр гъэхьэзырынымкIэ. Апхуэдэ гъэлъэгъуэныгъэ «IэфI икIи къэуат» къыхузэрагъэпэщат иджырей махуэшхуэми. Университетым и къудамэхэм ящыщ дэтхэнэми игъэлъагъуэрт и гъэсэнхэр зыхуэIэижь шхыныгъуэхэр. СтIолхэм къытралъхьа ерыскъыхэм яхэлът адыгэ, балъкъэр, урыс, япон, хьэрып лъэпкъ шхыныгъуэхэр.
КъБКъУ-м и махуэм ирырагъэхьэлIэри еджапIэ нэхъыщхьэм и унафэщIхэм къабгъэдэкI щIыхь, фIыщIэ тхылъхэр иратыжащ университетым и егъэджакIуэ нэхъыфIхэм, зэпеуэ зэмылIэужьыгъуэхэм щытекIуа студент пажэхэм. Къызэхуэса псоми псалъэ гуапэкIэ захуигъэзащ КъБКъУ-м и проректор Савинцев Алексей. Ар ехъуэхъуащ еджапIэм и IэщIагъэлIхэм, щIэныгъэлIхэм, абы щеджэ щIалэгъуалэм дяпэкIи ехъулIэныгъэфIхэр зыIэрагъэхьэу я къалэнхэр ирахьэкIыну.
ГуфIэгъуэр я къафэхэмрэ уэрэдхэмкIэ яIэтащ университетым и творческэ гупхэм. «Къафэ» ансамблым зэхиша джэгур дахэу екIуэкIащ.
Университетым и егъэджакIуэхэмрэ абы и студентхэмрэ нэмыщI махуэшхуэ дауэдапщэм хэтащ ЩIалэгъуалэ спортым зиужьынымкIэ дунейпсо семинарым, КъБКъУ-м щекIуэкIам, кърихьэлIа хьэщIэхэр. Къэзахъстаным, Азербайджаным, Осетие Ипщэм, Абхъазым, Белоруссием къикIа зи щIалэгъуэхэм хуабжьу яфIэхьэлэмэтащ я нэгу щIэкIа псори. Апхуэдэу абыхэм къыхуащтащ лъэпкъ шхыныгъуэ зэмылIэужьыгъуэхэмкIэ узэда гуфIэгъуэ Iэнэр.
КЪАРДЭН Маритэ.
